በደቡብ ወሎ ዞን የንፁህ መጠጥ ውሀ ፕሮጀክቶች ግንባታቸው በመቋረጡ ነዋሪች ቅሬታቸውን ገለፁ
የንፁህ መጠጥ ውሀ ፕሮጀክቶች ግንባታቸው በመቋረጡ በደቡብ ወሎ ዞን የአንዳንድ ወረዳ ነዋሪች ቅሬታቸውን ገልጸዋል፡፡በተንታ ወረዳ አጅባር አምባ ማርያም እና በጃማ ወረዳ የደጎሎ ንፁህ መጠጥ ውሀ ፕሮጀክት እያንዳንዳቸው ከ13 ሚሊዮን ብር በላይ በሆነ በጀት በ2008 ዓ.ም ግንባታቸው ተጀምሮ በ2009 ዓ.ም እንዲጠናቀቁ ጊዜ ቢቆረጥላቸውም የአምባ ማርያም 50 በመቶ ፤የደጎሎ ደግሞ 37 በመቶ ግንባታቸው ላይ እንደደረሰ ተቋርጠዋል፡፡የግንባታውም ሙሉ ወጭ በአማራ ክልል ውሀ መስኖና ኢነርጂ ቢሮ የሚሸፈን ሲሆን አማካሪውም የአማራ ዲዛይንና ቁጥጥር ስራዎች ድርጅት ነው፡፡የአጅባር ከተማ ነዋሪዎች ወ/ሮ ሽንብራ ካሳ እና አቶ እሸቱ ይመር ለረጅም ጊዜ የንፁህ መጠጥ ውሀ ችግር እንዳለባቸው ገልፀው ችግራቸው በተጀመረው ፕሮጀክት እንደሚፈታላቸው ተስፋ ቢያደርጉም ግንባታው በመቋረጡ ቅሬታ እንዳደረባቸው ገልፀዋል፡፡መንግስት ያለውን ችግር እንዲፈታላቸው በመጠየቅም ጭምር፡፡የአጅባር ከተማ መጠጥ ውሀ አቅርቦት የስራ ሂደት አስተባባሪ አቶ መንግስቱ ጥበቡ በበኩላቸው፤የግንባታው መጓተት ችግር እንዳለ ሆኖ የተጀመረው የስትራክቸር ስራ ያለውሀ አቅርቦት በመሆኑ ግንባታው ቢጠናቀቅም የህዝቡን የውሀ ችግር አይፈታም ብለዋል፡፡የደጎሎ ከተማ ውሀና ፍሳሽ ዋና ስራ አስኪያጅ አቶ አሳልፍ መሀመድ የግንባታ ስራውን ያሸነፈው ተቋራጭ አላዋጣኝም በሚል ስራውን ሲያቋርጥ ለሚመለከታቸው አካላት ብናሳውቅም ድጋሚ ጨረታ ይወጣል ከማለት ውጭ እስካሁን ምንም ባለመሰራቱ የመልካም አስተዳደር ችግርም ሆኗል ብለዋል፡፡የፕሮጀክቱ አማካሪ የሆነው የአማራ ዲዛይንና ቁጥጥር ስራዎች ድርጅት መሀንዲስ አቶ አድነው ደሳለኝ የተቋራጩ አቅም ማነስና የቅድመ ክፍያ መዘግየት ፕሮጀክቱ እንዲጓተት ምክንያት ናቸው ብለዋል፡፡የውሀ አቅርቦት በሌለበት የስትራክቸር ስራው ተጀምሯል የተባለለት የአጅባር አምባ ማርያም ፕሮጀክት ህዝቡ የውሀ አቅሙ አንሷል ያለውን ከአሁን በፊት ለረጅም ጊዜ አገልግሎት እየሰጡ ያሉ ነባር ሁለት ጉድጓዶችን ለ10 ዓመት ያህል ለመጠቀም እንደታሰበ አማካሪ መሀንዲሱ ተናግረዋል፡፡የደቡብ ወሎ ዞን ውሀ መስኖና ኢነርጂ መምሪያ ሀላፊ አቶ ጥላሁን ሽመልስ የአጅባር አምባ ማሪያም ፕሮጀክት ተቋራጩ መስራት ባለመቻሉ ውሉ ተቋርጦ ቀሪ ስራውን ለማስጨረስ ጨረታ ለማውጣት በሂደት ላይ ይገኛል ብለዋል፡፡የጃማ ደጎሎ ፕሮጀክትን በተመለከተም ተቋራጩ የእውቀትና የካፒታል አቅም የለኝም በማለት በማቋረጡ ውሉ ተቋርጦ በድጋሚ ጨረታ ቢወጣም ፕሮፋይሉን የሚያሟሉ ተቋራጮች ባለመቅረባቸው ለሶስተኛ ጊዜ ጨረታ ወጥቶ በአየር ላይ በመሆኑ በግንቦት ወር መጨረሻ ቀሪ ስራው እንደሚጀመር አስረድተዋል፡፡ /ተስፋዬ በየነ ከዞኑ ኮሚዩኒኬሽን ጉዳዮች መምሪያ/